el el el el el id el el el el el el el el el el it el el el el el el el el el el el el en el el el el el el el el el el el el en el el en el el en el el en el el el
Ανοικτή επιστολή και κραυγή αγωνίας από το Γενικό Λύκειο Άντισσας προς την υπουργό Παιδείας - Εφημερίδα Πολιτικά
Το Γενικό Λύκειο Άντισσας είναι το πιο απομακρυσμένο Λύκειο της Λέσβου, αφού απέχει 75 χιλιόμετρα από την πρωτεύουσα. Κατά συνέπεια οι μαθητές του δεν έχουν εύκολη πρόσβαση σε φροντιστήρια, καθώς το κοντινότερο φροντιστήριο απέχει περίπου 50 χιλιόμετρα από τα πιο απομακρυσμένα χωριά.
Η Πολιτεία όφειλε να καλύψει έγκαιρα τις ανάγκες σε εκπαιδευτικούς. Ωστόσο η πραγματικότητα είναι τελείως διαφορετική. Στις 20 Νοεμβρίου διορίστηκε αναπληρωτής φιλόλογος και άρχισε να διδάσκεται η ιστορία κατεύθυνσης της Γ´ Λυκείου. Στις αρχές Δεκεμβρίου διορίστηκε καθηγητής πληροφορικής και άρχισε να διδάσκεται το αντίστοιχο μάθημα κατεύθυνσης. Την ίδια περίοδο διορίστηκε καθηγήτρια αγγλικών και θεολόγος, ενώ παραμένει ακάλυπτη η θέση ενός φιλόλογου και ενός καθηγητή καλλιτεχνικών.
Με βάση τους υπολογισμούς και τον προγραμματισμό της ύλης μέχρι στιγμής έχει χαθεί το 31, 5 % των ωρών διδασκαλίας (65 ώρες) στο μάθημα της «Ιστορίας κατεύθυνσης» και το 36 % των ωρών (73 ώρες) στο μάθημα «Πληροφορική κατεύθυνσης» στη Γ’ Λυκείου. Αντίστοιχα ποσοστά ωρών έχουν χαθεί στα μαθήματα των Θρησκευτικών και των Αγγλικών, που αποτελεί επίσης ειδικό μάθημα. Συνεχίζονται να μη γίνονται τα μαθήματα Ιστορίας της Β’ Λυκείου, του «Σύγχρονου Κόσμου, Πολίτης και Δημοκρατία»  και των «Λατινικών επιλογής» της Γ’ Λυκείου λόγω της συνεχιζόμενης έλλειψης φιλολόγου. Τέλος δε γίνεται το μάθημα του «Γραμμικού Σχεδίου επιλογής» στη Γ Λυκείου, λόγω έλλειψης καθηγητή καλλιτεχνικών.Όπως αντιλαμβάνεστε πλέον δεν υπάρχει δυνατότητα αναπλήρωσης όλων αυτών των χαμένων ωρών. Επιπλέον δεν είναι δυνατή η επαρκής κάλυψη του συνόλου της εξεταστέας ύλης, κάτι ιδιαίτερα αρνητικό για τα πανελλαδικώς εξεταζόμενα μαθήματα. Θεωρούμε υποκρισία να καλούνται μαθητές και καθηγητές να αναπληρώσουν τις χαμένες ώρες όταν γίνεται μια μαθητική κατάληψη, ενώ δεν λαμβάνεται κανένα μέτρο, όταν χάνονται εκατοντάδες ώρες με υπαιτιότητα της Πολιτείας. Όπως τώρα, που με ευθύνη του υπουργείου υπάρχουν κενά σε εκπαιδευτικούς, τρεις μήνες μετά την έναρξη της σχολικής χρονιάς.
Η κατάσταση που έχει διαμορφωθεί στο Γενικό Λύκειο Άντισσας εξαιτίας των χαμένων ωρών διδασκαλίας συνιστά καταπάτηση των δικαιωμάτων των μαθητών για ισότιμη πρόσβαση στη δημόσια εκπαίδευση. Αισθανόμαστε πως τόσο η πολιτική ηγεσία του Υπουργείου Παιδείας όσο και οι Προϊστάμενοι Εκπαίδευσης  αντιμετωπίζετε τους κατοίκους των απομακρυσμένων χωριών της περιφέρειας ως πολίτες δεύτερης κατηγορίας.
Απευθυνόμαστε πλέον σε εσάς και αναμένουμε τη δική σας προσωπική παρέμβαση αναφορικά με τη διασφάλιση της ισότιμης πρόσβασης στην τριτοβάθμια εκπαίδευση. Ζητάμε να λάβετε αντισταθμιστικά μέτρα ώστε να αποκατασταθεί στοιχειωδώς το δικαίωμα των παιδιών μας στην ισότιμη πρόσβαση στη δημόσια εκπαίδευση.Συγκεκριμένα ζητάμε:
Να διοριστούν αμέσως φιλόλογος και καθηγητής καλλιτεχνικών, ώστε επιτέλους να σταματήσουν να χάνονται διδακτικές ώρες.
Να μειωθεί η εξεταστέα ύλη στα πανελλαδικώς εξεταζόμενα μαθήματα σε ποσοστό ανάλογο των χαμένων ωρών. Αν αυτό δεν μπορεί να ισχύσει, να υπάρξει ειδική αντισταθμιστική ρύθμιση στη μοριοδότηση των μαθητών του ΓΕΛ Άντισσας, στα πανελλαδικώς εξεταζόμενα μαθήματα.
Να γίνουν μαζικοί διορισμοί μόνιμων εκπαιδευτικών σύμφωνα με τις ανάγκες, ώστε να σταματήσει το σημερινό καθεστώς των αναπληρωτών και των χαμένων ωρών.
Να δοθούν επιπλέον θετικά κίνητρα στους εκπαιδευτικούς που υπηρετούν πραγματικά (και όχι εικονικά) σε απομακρυσμένα σχολεία της περιφέρειας.